CELEX: 62007FJ0084
Language: hu
Date: 2008-06-24 00:00:00
Title: A Közszolgálati Törvényszék (harmadik tanács) 2008. június 24-i ítélete. # Agim Islamaj kontra az Európai Közösségek Bizottsága. # Közszolgálat - Tisztviselők. # F-84/07. sz. ügy

A KÖZSZOLGÁLATI TÖRVÉNYSZÉK ÍTÉLETE (harmadik tanács)
      2008. június 24.
      F‑84/07. sz. ügy
      Agim Islamaj
      kontra
      az Európai Közösségek Bizottsága
      „Közszolgálat – Tisztviselők – A kutatási előirányzat terhére fizetett korábbi ideiglenes alkalmazottak – Előléptetés – Hozott pontok törlése – A tisztviselő átkerülése az általános költségvetés kutatási előirányzatok részéből annak működési előirányzatok részébe”
      Tárgy: Az EK 236. cikk és az EA 152. cikk alapján benyújtott kereset, amelyben A. Islamaj azt kéri, hogy a Közszolgálati Törvényszék
         állapítsa meg a 2005. július 20‑i határozattal módosított, az általános költségvetés kutatási előirányzatának terhére fizetett
         tisztviselők előmeneteli rendszeréről szóló, 2004. június 16‑i bizottsági határozat 2. cikkének jogellenességét; semmisítse
         meg az ideiglenes alkalmazottként összegyűjtött, magával hozott 38,5 pontjának törlését kimondó bizottsági határozatot és
         a felperest a 2006. évi előléptetési időszakban AST 5 besorolási fokozatba elő nem léptető határozatot, valamint amennyiben
         szükséges, a felperesnek az előléptetési bizottsághoz benyújtott fellebbezését elutasító határozatot.
      
      Határozat: A Közszolgálati Törvényszék a keresetet elutasítja. A felperes maga viseli saját költségei kétharmadát. A Bizottság saját
         költségein felül köteles viselni a felperes költségeinek egyharmadát.
      
      Összefoglaló
      1.      Eljárás – Keresetindítási határidők – Jogvesztés – Menthető tévedés – Fogalom
      (Személyzeti szabályzat, 90. és 91. cikk)
      2.      Tisztviselők – Kereset – Elfogadhatósági feltételek – Saját jogalap vagy érv nélküli, de másik kérelemhez kapcsolódó kérelmek
            – Elfogadhatóság
      (A Közszolgálati Törvényszék eljárási szabályzata, 35. cikk)
      3.      Tisztviselők – Álláshely–üresedés – Előléptetés vagy intézményen belüli áthelyezés útján történő betöltés – Az alkalmazott
            módszer előzetes meghatározását lehetővé nem tevő álláshirdetés – Intézményen belüli áthelyezés vagy előléptetés iránti kérelemnek
            tekintendő pályázat
      (Személyzeti szabályzat, 29. cikk, (1) bekezdés, a) pont és 45. cikk)
      4.      Eljárás – Költségek – Ellentételezés – Kivételes indokok
      (Az Elsőfokú Bíróság eljárási szabályzata, 87. cikk, 3. §, első bekezdés; 2004/752 tanácsi határozat, 3. cikk, (4) bekezdés)
      1.      A keresetek benyújtásának határidejét illetően a menthető tévedés fogalmát megszorító módon kell értelmezni; az csak kivételes
         körülményekre vonatkozhat, így különösen azokra, amikor az érintett intézmény olyan jellegű magatartást tanúsított, amely
         önmagában vagy meghatározó mértékben okozta a jóhiszemű és egy átlagosan tájékozott személytől megkövetelt gondosságot tanúsító
         jogalany menthető tévedését. Ilyen esetben ugyanis az adminisztráció nem hivatkozhat arra, hogy ő maga figyelmen kívül hagyta
         a jogbiztonság és a bizalomvédelem elvét, ami a jogalany tévedésének alapjául szolgált.
      
      Keresetének késedelmes benyújtását igazoló menthető tévedésben van az a tisztviselő, aki a személyzeti ügyekben illetékes
         főigazgató útmutatásainak megfelelően ahelyett, hogy a neki sérelmet okozó aktus ellen közvetlenül a kinevezésre jogosult
         hatósághoz fordulna panasszal, az előléptetési bizottsághoz nyújt be keresetet, jóllehet ezen aktus nem része az előléptetési
         eljárásnak illeszkedik, és aki az említett kereset elutasítását követően késve nyújtja be a panaszt.
      
      (lásd a 39–41. és 44. pontot)
      Hivatkozás:
      az Elsőfokú Bíróság T‑12/90. sz., Bayer kontra Bizottság ügyben 1991. május 29‑én hozott ítéletének (EBHT 1991., II‑219. o.)
         29. pontja; T‑8/95. és T‑9/95. sz., Pelle és Konrad kontra Tanács és Bizottság egyesített ügyekben 2007. szeptember 27‑én
         hozott ítéletének (EBHT 2007., II‑4117. o.) 93. pontja.
      
      2.      A tisztviselőket érintő keresetek esetében az a körülmény, hogy egyes kérelmekhez nem kapcsolódik egyetlen saját jogalap vagy
         érv, nem elegendő az elfogadhatatlanságuk kimondásához, amennyiben az iratokból kitűnik, hogy e kérelmeket a kereset más kérelmeihez
         való kapcsolódásukra tekintettel el lehet fogadni.
      
      (lásd a 47. pontot)
      3.      Figyelemmel azon különböző lehetőségekre, amelyeket személyzeti szabályzat 29. cikke (1) bekezdésének a) pontja biztosít a
         kinevezésre jogosult hatóság számára az üres álláshely betöltésére, valamely intézményen belüli üres álláshelyekre ugyanezen
         intézmény tisztviselői által benyújtott pályázatok nem tekinthetők eleve intézményen belüli áthelyezés iránti kérelmeknek.
         A tisztviselő által az említett intézmény üres álláshelyére benyújtott pályázatot azonban intézményen belüli áthelyezés vagy
         előléptetés iránti kérelemnek kell tekinteni, amennyiben az álláshirdetés, miközben kizárja a személyzeti szabályzat 45a. cikke
         szerinti kinevezés lehetőségét, nem teszi lehetővé annak előrelátását, hogy az álláshelyet egyik vagy másik úton töltik‑e
         be, és ha az említett álláshely besorolása sem nyújt döntő tájékoztatást e tekintetben.
      
      Az ilyen, intézményen belüli áthelyezés iránti kérelmet magában foglaló, jóllehet nem csak erre korlátozódó pályázat az általános
         költségvetés kutatási előirányzata terhére fizetett tisztviselők előléptetési eljárásra vonatkozó szabályokról szóló bizottsági
         határozat rendelkezéseine hatálya alá tartozik, amelyek szerint azon tisztviselők, akik korábban a kutatási előirányzat terhére
         fizetett ideiglenes alkalmazottak voltak, nem őrzik meg a próbaidős tisztviselőkként való kinevezésüket megelőző besorolási
         fokozatban szerzett előléptetési pontokat, amennyiben kérelmükre, intézményen belül a kinevezésüket követő két éven belül
         olyan álláshelyre helyezik át őket, amely az általános költségvetés működési előirányzata alá tartozik.
      
      (lásd az 53., 54., 74., 75. és 77–79. pontot)
      4.      Azon intézmény, amely visszaélésszerűen vitatja a kereset elfogadhatóságát, pernyertessége ellenére kötelezhető a felperes
         költségei egy részének viselésére.
      
      (lásd a 87. és 88. pontot)